Kummagi eestlase hüpped väga pikaks ei osutunud - Tiirmaa sai kirja 84,5-meetrise õhulennu, Ilves lendas 92,5 meetrit.
Proovivooru kõige kaugema hüppe sai kirja sakslane Eric Frenzel, kes lendas 108 meetrit. Saja meetri piiri alistasid veel neli sportlast.
Kuna treeningvoorus kohtunikud stiilipunkte ei jaga, ei saa selle põhjal väga suuri järeldusi teha, ent Kristjan Ilves loodab võistlusolukorras kindlasti paremat hüpet ja paremat kohta - treeningul oli ta 34 sportlase seas 11., Tiirmaa 23.
Mitmed ässad otsustasid mitte torni tulla - näiteks ei hüpanud ükski norralane, jaapanlane ega austerlane, samuti jäi kõrvale suur osa prantslastest.
Tänaseks kavandatud kolmest treeningvoorust toimus tugeva tuule tõttu vaid üks. Normaalmäe võistlus toimub kahevõistlejatel kolmapäeval.